Beurs- en studiefonds vir Afrikaanse studente gestigTuks-studente. Argieffoto AfriForum Jeug het ŉ beurs- en studiefonds gestig ten bate van Afrikaans en studente wat in dié taal wil studeer. “Donateurs en alumni wat ŉ bydrae tot die fonds wil lewer, sal nie net ŉ verskil in Afrikaanssprekende studente se lewens maak nie, maar ook ŉ verskil in die bevordering en ontwikkeling van Afrikaans teweegbring,” het Morné Mostert, nasionale projekkoöordineerder, gesê. Mostert het verduidelik die fonds is gestig nadat die Universiteit Stellenbosch (US), Universiteit van Pretoria (UP) en die Universiteit van die Vrystaat (UV) verlede week besluit het om Afrikaans as onderrigmedium af te skaf. “Dié universiteite het dit duidelik gemaak dat hulle nie daarin belangstel om inheemse tale en moedertaalonderrig te bevorder nie. AfriForum Jeug moedig donateurs en alumni wat in dié universiteite belê en ten gunste van Afrikaans as onderrigtaal is, om hul beleggingsbesluite te heroorweeg,” het Mostert bygevoeg. Bernard Pieters, AfriForum Jeug se Maties-kampuskoördineerder, het gesê die fonds wat deur AfriForum Jeug gestig is, sal onafhanklik deur Helpende Hand bestuur word en nie aan politieke druk toegee nie. AfriForum Jeug het onlangs ook aangekondig dat vier Afrikaanssprekende studente aan die UP, UV, US en Noordwes-Universiteit (NWU) in Potchefstroom elk ŉ beurs ter waarde van R20 000 kan wen. Om in aanmerking daarvoor te kom, kan studente hul naam en die naam van die kampus waar hulle studeer na 32687 SMS (R1 per SMS). Alumni of donateurs wat tot AfriForum Jeug se studiefonds wil bydra, kan ŉ e-pos aan Evalna Pieterse by [email protected] stuur.